**ישראל שרנצל** (נולד ב-1 במאי 1958) הוא שחמטאי ישראלי בדרגת אמן בינלאומי וכתב שחמט בהארץ, מזרחן ומרצה בחוג ללימודי הערבית והאסלאם באוניברסיטת תל אביב. שימש כראש מחלקה ביחידת המחקר של השב"כ.

ביוגרפיה
--------

ישראל שרנצל נולד בתל אביב. בוגר תיכון צייטלין בעיר במגמת מזרחנות.

בוגר ומוסמך אוניברסיטה בתחומי ערבית והמזרח התיכון. התיזה שלו עסקה בדמוקרטיה ודיקטטורה בתרבותם של אינטלקטואלים מצריים, בין השנים 1945-1934. בעבודתו הראה, בין היתר, שהרוב המכריע של מעצבי דעת הקהל במצרים במחצית השנייה של שנות ה-30 של המאה ה-20 יצאו במרץ להגנה על הפרלמנטריזם ועל הדמוקרטיה.

שרנצל הוא בוגר לימודי תעודה בעריכה לשונית. שירת בחטיבת המחקר כחוקר ואנליסט, והמשיך אחר כך לשרת באותם תפקידים בשב"כ. בתפקידו האחרון (עד שנת 2004) כיהן כראש מחלקה ביחידת המחקר, באגף הערבי של השב"כ. החל משנת 2005 מלמד באוניברסיטה תל אביב בחוג ללימודי הערבית והאסלאם. תחומי מחקרו: מחשבה מוסלמית מודרנית (בדגש על המודרניזם האסלאמי, והאחים המוסלמים), האסלאם הקדום (קוראן וסירה - ביוגרפיה של הנביא מוחמד) ויחסי יהודים-מוסלמים בימי הביניים. חקר גם את רעיון הג'יהאד העולמי וביטוייו בעשורים האחרונים. הרצה על אגדות חז"ל ונושאים מגוונים בשחמט.

סייע בעריכה הלשונית של תרגום הקוראן לעברית של פרופ' אורי רובין (הוצאת אוניברסיטת ת"א, 2005). שימש כיועץ בתחום השחמט לרוביק רוזנטל, כשכתב את ספרו, "הלקסיקון של החיים - שפות במרחב הישראלי (הוצאת כתר, 2007). ערך את ספרו של גיא אביעד, "לקסיקון חמאס" (הוצאת מערכות ומשרד הביטחון – ההוצאה לאור, 2008). חבר האגודה הישראלית ללימודי המזרח התיכון והאסלאם.

בשנת 2007 היה עוזר לוועדת וינוגרד.

ב-2015 הופיע כעד מומחה מטעם התביעה בבית משפט פדרלי בניו יורק. התובעים היו קורבנות טרור בעלי אזרחות אמריקאית ובני משפחותיהם, שדרשו פיצוי כספי מאש"ף ומהרשות הפלסטינית בשל אחריותם למעשי הטרור בזמן האינתיפאדה השנייה.

מעת לעת מפרסם בעיתון "הארץ" מאמרי דעה בתחומי מודיעין והמזרח התיכון (בנוסף להיותו כתב השחמט של העיתון).

פעילות בתחום השחמט
------------------

שרנצל היה מהבולטים בשחמטאי הנוער בתקופתו. בשנת 1975 ייצג את ישראל באליפות העולם הבלתי רשמית לנוער בצרפת. בשנת 1988 נמנה עם סגל נבחרת ישראל לאולימפיאדת סלוניקי, אך נאלץ לוותר בשל אילוצי עבודה.

בשנת 1988. קיבל דרגת אמן בינלאומי. ב-2019 סיים במקום ה-11 עם 5.5 נקודות מ-7 אפשריות בתחרות "ברלין הפתוחה", לאחר שהיה מדורג תחילה במקום ה-44 לפי מד כושר.

החליף את מורו, משה צ'רניאק, לאחר פטירתו בשנת 1984 בכתיבת מדור השחמט של "הארץ", אותו הוא כותב עד היום (2021).

חיים אישיים
-----------

שרנצל מתגורר בתל אביב. אחיו הוא עורך הדין מרדכי (מוטי) שרנצל, שחמטאי בעל דרגת אמן פיד"ה.

קישורים חיצוניים
----------------

|  |  |
| --- | --- |
| פורטלפורטל | לעוד מידע על שחמט ראו: פורטל שחמט |

* ישראל שרנצל, באתר צ'סגיימס (באנגלית)
* ישראל שרנצל, באתר פיד"ה (באנגלית)
* ישראל שרנצל, באתר האיגוד הישראלי לשחמט
* משחקיו של ישראל שרנצל (אורכב 06.08.2016 בארכיון Wayback Machine), באתר צ'סדיבי (באנגלית)
* אודות ישראל שרנצל, באתר החוג ללימודי ערבית והאסלאם באוניברסיטת תל אביב
* מאמרי ישראל שרנצל, באתר "הארץ"
* ישראל שרנצל, דף שער בספרייה הלאומית

### מאמרי דעה שכתב

* לא לקוות לשווא: הנקודה החזקה בבסיס תוכניתו של הרצוג, באתר מעריב אונליין, 8 בפברואר 2016
* לא מייצג אותנו: על הציבור בישראל להתנער מדבריו של הרב יוסף על הגויים, באתר מעריב אונליין, 31 במרץ 2016
* למה הפסיד פרס ב-1996, באתר הארץ, 13 באוקטובר 2016
* אתר למנויים בלבד מדוע אין סתירה בין אמונה באלוהים לאמונה בשלום, באתר הארץ, 26 באפריל 2017
* אתר למנויים בלבד עזה בחשיכה? לא נורא, באתר הארץ, 24 ביוני 2017
* אתר למנויים בלבד תמונה מעוותת: מעשה בחכמי "בצלם", באתר הארץ, 17 בינואר 2021

הערות שוליים
------------

1. ↑  אתר למנויים בלבד ישראל שרנצל, פריצת דרך טכנולוגית, באתר הארץ, 13 בספטמבר 2018
2. ↑  (באנגלית) 24 בפברואר 2015, Timesofisrael ‏,Trial Provides Glimpse Into PA Funding for Terrorists‏, STEWART AIN
3. ↑  טבלת התוצאות של ישראל שרנצל בתחרות "ברלין הפתוחה" ב-2019, באתר צ'סרזלטס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298688305171

 |